J e g y z ő k ö n y v

Készült Bihardancsháza Község Önkormányzata Képviselő-testületének **2020. augusztus 24-én 1300 órai** kezdettel megtartott **rendkívüli** üléséről.

**Az ülés helye:**  Bihardancsháza Önkormányzat nagyterme

 4175 Bihardancsháza, Kossuth L. út 17.

**Jelen vannak:**

Balku Tamás polgármester,

Bagosi Lajosné,

Gál Péter Tamás /2. napirendi pont tárgyalása közben távozott/

Harangi Csilla Ibolya,

Herczeg Imre képviselők.

**Tanácskozási joggal rendelkezők**:

Peténé Majoros Emese jegyző,

**Jelen van még:** Mészárosné Herpai Szilvia jegyzőkönyvvezető.

**Hiányzó**: -

**Balku Tamás** polgármester köszöntötte a megjelenteket, megállapította, hogy a képviselő-testületi ülés határozatképes. Ezt követően az ülést megnyitotta és 5 igen szavazattal az alábbi napirendi pontot fogadta el megtárgyalásra a képviselő-testület:

1./ Megtermelt növények árának polgármesteri hatáskörben történő megállapítása

 **Előadó**: Balku Tamás polgármester

2./ Döntés a Napraforgó-Home Időseket és Fogyatékosokat Ellátó Szociális Szövetkezetbe

 történő belépésről

 **Előadó:** Balku Tamás polgármester

3./ Különfélék

* Tájékoztatás
* **Előadó:** Balku Tamás polgármester

**1./ Napirendi pont:**

/Az anyag a jegyzőkönyv mellékleteként csatolva./

**Balku Tamás** polgármester elmondta, szeretné kérni a testülettől, hogy beszéljék már meg, hogyan tudnák rugalmasabban megoldania a termények értékesítését, mivel állandóan változnak az árak, és emiatt nem akar minden héten ülést összehívni. Megkérte Peténé Majoros Emese jegyzőt, hogy ismertesse az ezzel kapcsolatos lehetőségeket, hogyan lehetne ezt rugalmasabbá tenni. Milyen formában lehetne ezt átadni, milyen értékhatárt lehetne megszabni, hogyan lehetne ezt kivitelezni.

**Peténé Majoros Emese** jegyző közölte, a testület hoz egy olyan döntést, amelyben felhatalmazza a polgármestert, hogy meghatározhassa az önkormányzat által megtermelt termények árát.

**Balku Tamás** polgármester kijelentette, nyilván nem akar ezzel a hatáskörrel visszaélni, viszont annak sincs értelme, hogy minden héten emiatt összeüljön a testület, hogy valamelyik terménynek módosítani szükséges az árát. Kellene egy értékhatárt meghatározni. Felvetette, mi lenne, ha 400-500 ezer Ft-os értékhatáron belül tudna dönteni egy-egy tétel esetében. Megkérdezte, ez sok lenne?

**Bagosi Lajosné** megkérdezte, muszáj nekik minden héten változtatni az árat? Annak idején sem volt változtatva minden héten.

**Balku Tamás** polgármester elmondta, ha jön egy vevő, az a napi árat fogja figyelembe venni. A paprikára megállapították az egy hónappal ezelőtti árat, de az már most nem aktuális. Jelenleg 300 Ft-ért nem tud eladni cseresznyepaprikát, csak 150 Ft-ért. Véleménye szerint az sem mindegy, hogy valaki 2 kg-ot vásárol, vagy pedig nagyobb mennyiséget. Megkérdezte, ezt hogyan lehet megoldani? Neki az is jó, ha csak egységárat kell megállapítani. Ezzel kapcsolatban úgy is tájékoztatni fog mindenkit.

**Bagosi Lajosné** előadta, a tájékoztatásról csak annyit, hogy nem tudja hogyan beszélték meg a szombati rendezvényt, de neki senki nem szólt.

**Balku Tamás** polgármester közölte, semmilyen rendezvény nem volt, csak főztek. Láthatta a kiírást, önkéntesen el lehetett menni, egy kis főzés volt, ennyi. Pont az volt a lényeg, abban maradtak, hogy ne legyen rendezvény a vírus miatt. Csak főzés volt, amit ő vállalt be.

**Bagosi Lajosné** kijelentette, a többek csak tudtak róla, mivel ott voltak.

**Balku Tamás** polgármester előadta, előzetesen mindenki kiértesítésre került.

**Bagosi Lajosné** elmondta, ott volt a szórólap, de nem lett felkérve, hogy valamiben részt vegyen, segítsen.

**Balku Tamás** polgármester közölte, nem is kellett segíteni.

**Bagosi Lajosné** megjegyezte, azt sem mondta senki, hogy a gondozottaknak legyen kihordva az étel, holott ezt mindig így csinálták. Megkérdezték a gondozónők és mondta rá polgármester úr, hogy legyen kihordva.

**Balku Tamás** polgármester elmondta, egyedül egy gondozónő kérdezte meg tőle és azt mondta, hogy nem kötelező, ha ki akarják hordani, akkor azt megköszöni. Azt volt írva a papírra, hogy aki nem tud érte jönni, azoknak elviszik.

**Bagosi Lajosné** előadta, nem az volt ráírva a papírra, hogy elviszik, hanem értesítse az önkormányzatot, hogy kéri vagy nem kéri, ha nem tud érte menni az ebédért. Megjegyezte, szólhatott volna neki, hogy vigyék el az időseknek. Bár elvitték most is, mint ahogy korábban elvitték.

**Balku Tamás** polgármester az előző témát folytatva elmondta, nagyon sok olyan dolog köti le az idejét, ami nem a munkával, hanem egész mással kapcsolatos. Megjegyezte, ezen nyilván túl kell esni. Kihangsúlyozta, azt szeretné, ha itt normalizálódna a helyzet és nem ezekkel a dolgokkal kellene foglalkozni.

Megkérdezte, az általa felvetett dolgot, hogyan tudnák megoldani?

**Peténé Majoros Emese** jegyző megjegyezte, ha polgármester úr összegszerűségében szeretné meghatározni, ez eléggé megfoghatatlan, mert nem derül ki, hogy mekkora tételt foglal magában. Véleménye szerint célszerűbb lenne úgy megszabni az árakat, hogy meghatározásra kerül egy ár és attól eltérhet a polgármester x %-kal.

**Gál Péter** felvetette, ha valakinek 2 kg paprika kell, azt oda kell adni ingyen.

**Balku Tamás** polgármester közölte, ingyen nem adhat senkinek semmit.

**Herczeg Imre** elmondta, meghatároznak egy összeget, ami 10-15 %-kal kevesebb lehet.

**Balku Tamás** polgármester közölte, olyan is van, hogy fentebb kell vinni az árat. Mennyi legyen az eltérés?

**Balku Tamás** polgármester felvetette, ha 10 %-kal térhet el a nagybani ártól, véleménye szerint az már úgy jó.

**Peténé Majoros Emese** jegyző megkérdezte, mit tekintenek nagybani árnak?

**Gál Péter** közölte, ami fent van az interneten.

**Peténé Majoros Emese** jegyző elmondta, több fajta ár is fent van.

**Balku Tamás** polgármester javasolta, hogy a Hermész 93 Kft Debreceni Nagybani Piac árait vegyék alapul, ahol van egy minimál és egy maximál ár is.

**Peténé Majoros Emese** jegyző megkérdezte, itt a minimál vagy a maximál árat vegyék figyelembe?

**Balku Tamás** polgármester közölte, a minimál árat javasolja figyelembe venni, +- 10 % eltéréssel.

**Peténé Majoros Emese** jegyző kiegészítésként elmondta, akkor a napi minimál ár kerüljön figyelembe vévtelre.

**Balku Tamás** polgármester elmondta, ha valaki nagy tételben vásárol meg termékeket, akkor jobban járnak, ha az önkormányzat elszállítja azt, mert nekik ez minimális költséget jelent, csak a gázolaj árába kerül, viszont, ha a vevőnek még fuvardíjat is fizetni kell, ez lehet akár 100 ezer Ft-os tétel is, akkor valószínűleg ennyivel kevesebbet fizet az önkormányzatnak.

Megkérdezte, ki az, aki egyet ért azzal, hogy az önkormányzat által megtermelt terményeket értékesítés során a Hermész 93 Kft Debreceni Nagybani Piac napi minimál árát vegyék figyelembe +- 10% eltéréssel?

Szavazáskor jelen volt 5 képviselő.

A képviselő-testület 5 igen szavazattal az alábbi határozatot hozta:

**72/2020. (VIII. 24.) Kt. határozat**

Bihardancsháza Község Önkormányzatának Képviselő-testülete megbízza a polgármert azzal, hogy az önkormányzat által megtermelt termények eladási árát saját hatáskörében meghatározza úgy, hogy annak kiinduló alapja a Hermész 93 Kft Debreceni Nagybani Piac napi minimál ára, s attól +- 10 %-kal térhet el.

Felhívja a polgármester figyelmét, hogy a két ülés közötti eladásokról készítsen tájékoztatót a képviselő-testület számára.

**Határidő**: azonnal

**Felelős:** polgármester

**2./ Napirendi pont:**

/Az anyag a jegyzőkönyv mellékleteként csatolva./

**Balku Tamás** polgármester tájékoztatásul elmondta, hogy szeretne egy másik szociális szövetkezetet a településen. Annak idején terv volt, hogy csinálnak egy olyan Kft-t, ami a falu karbantartást üzemeltetni. A munkaügyi központ által végzett ellenőrzés során szembesültek vele, hogy sok olyan jellegű munka van, amit a közfoglalkoztatottak nem végezhetnek. Nekik muszáj lenne azokat a dolgokat megcsinálni, amik betervezésre kerültek, akár a fűnyírás, a közművelődéstől kezdve egy csomó mindent, amit első körben egy szociális szövetkezeten belül meg lehet valósítani.

Kihangsúlyozta, első körben olyan szociális szövetkezetben gondolkodik, mint ami most van. Megjegyezte, legutóbbi döntésük alapján még támogatták is a velük való együttműködést. A régi szociális szövetkezetet hagyná úgy dolgozni, mint ahogy most van, ahogy akarják, neveljék a palántát, úgy, ahogy eddig. Ezt az önkormányzat közfogiba átvenné. Az értékesítés részét már úgy csinálná a szociális szövetkezet, ahogy akarja. Az önkormányzat pedig azt a formát venné fel, amit ő szeretne, gyakorlatilag, ahogy mi szeretnénk. A szociális szövetkezetet úgy működtetnék, hogy ebből a falu profitáljon. Teljes mértékben azt szolgálná, hogy a közfogisoknak a bérét kiegészítsék és a szociális szövetkezet által megtermelt összeget a falura költsék.

Tájékoztatásul elmondta, most van egy olyan lehetőség arra, hogy egy már meglévő szociális szövetkezetbe belépjenek úgy, hogy az az önkormányzatnak nem kerülne semmibe, nem kell utána járni, és így nem kell ügyvédi költséget fizetni. Ezt utána át tudnák úgy alakítani, hogy ez a dancsházi embereket szolgálja. Ezt a témát már körbe járta, ebben a formában talán ez lenne a legszerencsésebb. Nyilván meg lennének azok a lehetőségek, amik az előző szociális szövetkezetnél is meg vannak. Tagi munkavégzéssel lehetne munkát végezni a szövetkezeten belül. A lényeg az, hogy az újonnan működő szociális szövetkezet, nem úgy funkcionálna, mint a régi szociális szövetkezet, ami gazdálkodással foglalkozik, uborkát vagy más növényeket termesztenek, ez a falu fenntartásához járulna hozzá.

Elmondta, még annak idején az egyesület részéről felvetette ennek a szociális szövetkezetnek a megalakítását, de akkor ez az önkormányzat részéről elutasításra került. Nem kaptak a megvalósításhoz sem feladatot, sem pénzeszközt, sem tárgyi eszközt. Mindenféleképpen azt szeretné, ha ezt decentralizálnák, hogy ne mindent az önkormányzat végezzen. Ráadásul nagyon sok dolgot a közfoglalkoztatás keretén belül nem is lehet csinálni.

Kijelentette, nem biztos, hogy minden jó lesz, viszont, ha ezt megcsinálják, akkor az számukra előre lépés lenne. Ezzel minden a helyére kerülne. Megjegyezte, normális helyeken ez így működik, csak KHT formájában.

**Gál Péter** megkérdezte, van erre szükség?

**Balku Tamás** polgármester elmondta, úgy gondolja, hogy van.

**Gál Péter** véleménye szerint nincs szükség erre.

**Balku Tamás** polgármester elmondta, Gál Péternek azért más a véleménye, mert nem az önkormányzatnál dolgozik. Kihangsúlyozta, van értelme, mert így mindent nekik kell csinálni.

**Gál Péter** véleménye szerint így ennek semmi értelme nincs, ez a mostani is csak kínlódás.

Az önkormányzatnak van egy 20 ha-os földterülete, amihez megvan a komoly géptechnikája. Véleménye szerint nem kell erőlködni paprikával, uborkával. Árpát, búzát kell termelni, azt értékesíteni, ezen kívül még lehet burgonyát termelni, azt pedig szét kell osztani a lakosság körében.

**Balku Tamás** polgármester az elhangzottakra reagálva elmondta, ez a felvetés megállná a helyét pl. Pakson, ahol rengeteg iparűzési adó befolyik. Megkérdezte Gál Pétertől, hogy ismeri-e az önkormányzat költségvetését? Közölte, ha nem csinálnák a mezőgazdaságot, akkor az önkormányzatnak nem lenne bevétele.

**Gál Péter** véleménye szerint mindenből pénzt kellene csinálni, el kell adni a két fóliát és a savanyítót is. Megjegyezte, annak idején meg sem kellett volna venni ezeket, mert mínuszos és nullás volt.

**Herczeg Imre** megkérdezte, akkor mit csinálnának a 20 fő közfogissal, miből élnének meg, jószóból? Ha nem tudja az önkormányzat foglalkoztatni őket, akkor nem kapnak semmit.

**Gál Péter** felvetette, mivel kap több pénzt egy közmunkás, hogy itt van a paprika és az uborka.

**Balku Tamás** polgármester megjegyezte, neki lényegesen egyszerűbb lenne, ha ezt csinálnák. De nem ezért vannak itt, hanem azért, hogy a falut felvirágoztassák. Kihangsúlyozta, a szociális szövetkezeten keresztül lehet az embereknek több pénzt adni. Azért próbálják meg ezt a szociális szövetkezetet, hogy a falut szolgálják vele. Megjegyezte, lehet, igaza van Major Józsefnek, hogy ezt nem lehet jól csinálni.

**Gál Péter** véleménye szerint ezt csak úgy lehet jól csinálni, hogy egy-két ember zsebébe vándorol az összeg. Felvetette, ha azt szét kell osztani harminc fele, akkor mi lenne.

**Balku Tamás** polgármester közölte, nem harminc fele kell osztani, hanem az egész lakosságnak részesülni kell belőle. Ő lesz az első, ha ez nem működik, hogy fel fog állni.

**Bagosi Lajosné** megkérdezte, milyen szociális szövetkezethez csatlakoznak? Megjegyezte, mert közös lónak túrós a háta.

**Balku Tamás** polgármester a képviselő-testület tagjainak körbe adta a testületi tagoknak a Napraforgó-Home Időseket és Fogyatékosokat Ellátó Szociális Szövetkezet alapszabályát.

**Bagosi Lajosné** kijelentette, biztos benne, hogy minden önkormányzat megoldja a közfogi keretén belül a fűnyírást. Vannak a településen parlagfüves részek, ezek ki vannak jelölve, ezt a közfogis pályázatba is meg kellett jelölni. Megjegyezte, nem törvényszerű, hogy bárki is feljelentette az önkormányzatot, mivel minden évben jöttek ellenőrizni. Elmondta, elviekben mindenkinek maga előtt kellene rendbe tartani a kapu elejét.

**Peténé Majoros Emese** jegyző megkérdezte, ha a testület úgy dönt, hogy tagként belép ebbe a szociális szövetkezetbe, akkor a napi munkát ki fogja csinálni?

**Balku Tamás** polgármester a kérdésre válaszolva elmondta, a tagok fogják végezni.

**Peténé Majoros Emese** jegyző közölte, de még most Bihardancsháza csak egyedüli tag lesz benne a településről.

**Balku Tamás** polgármester elmondta, még most nem is kell semmit csinálni, az a lényeg, hogy a szociális szövetkezet megmaradjon, ezért kell belépni az önkormányzatnak.

**Peténé Majoros Emese** jegyző megkérdezte, ennek a szociális szövetkezetnek van-e valamilyen vagyona?

**Balku Tamás** polgármester közölte, nem tud róla, viszont a NAV-os bevallása nullás. Ügyvéd urat amikor megkérdezte, azt mondta, hogy teljesen rendbe van ez a szociális szövetkezet. Ahhoz, hogy ez a szociális szövetkezet tovább tudjon működni, ehhez szükséges egy önkormányzati tagság vagy át kell alakítani valamilyen társasággá. Ha a testület a mellett dönt, akkor maradhat tovább a szociális szövetkezet. Majd idővel átalakulna.

/Gál Péter Tamás képviselő távozott a testületi ülésről./

**Balku Tamás** polgármester elmondta, azok lennének benne, akik a tevékenységben ténylegesen részt vesznek.

**Bagosi Lajosné** közölte, a tagi munkavégzés ingyenes.

**Balku Tamás** polgármester kijelentette, ezzel nincs is semmi baj.

**Bagosi Lajosné** megkérdezte, hogyan adnak pluszt pénzt, ha belépnek tagnak? Vagy nem a közfogisokra gondol? Honnan lesz vagyona a szociális szövetkezetnek és a foglalkoztatásra pénz?

**Balku Tamás** polgármester közölte, több variációja is van. Az egyik az, amit ő szeretne, hogy az önkormányzat adjon át munkát a szociális szövetkezetnek.

**Peténé Majoros Emese** jegyző megkérdezte, milyen jellegű munkára gondol?

**Balku Tamás** polgármester a kérdésre válaszolva közölte, város- és községgazdálkodási feladatokat, fűnyírást, lehetne közművelődést is átadni. Megjegyezte, ezeket már nagyjából összerakosgatta. Valakinek ezt meg kell csinálni.

**Bagosi Lajosné** megkérdezte, a közművelődés az nem önkormányzati feladatellátás?

**Balku Tamás** polgármester előadta, minden önkormányzati feladat ellátás. Közölte, ő most csak a lehetőségeket mondja. A szociális bolttól kezdve a közterület karbantartás. Felvetette, mint ahogy a másik szociális szövetkezet palántát nevel, itt nevelhetnének mást. Amikor ez már kész van, rengeteg lehetőség van. Próbálgatni kell, mi az, amit meg tudnak csinálni és mi az, amit nem. Első körben ebbe bele fel kell rakni, emberek a munkájukat.

**Bagosi Lajosné** megjegyezte, az önkormányzat meg pénzt.

**Balku Tamás** polgármester kijelentette, ez nem feltétlenül van így.

**Peténé Majoros Emese** jegyző megkérdezte, feladatellátást hogyan végeznek, ha nincs hozzá pénz?

**Balku Tamás** polgármester egyelőre azt mondta, hogy a munkájukat adják bele.

Előadta, annak idején, egyesületi elnökként azon vitatkozott Bagosi Lajosnéval, hogy az egyesület átvállalta volna a fűnyírást, Irénke meg azt mondta, hogy nem adnak hozzá eszközöket. Nyilván így nem tudták átvállalni. Úgy azonban át tudják vállalni, ha adnak hozzá üzemanyagot.

Ismertette, lenne két civil szervezet is, aki ezt támogatja, mindkét szervezet a településre van bejelentve. Az egyik az OÁZIS Alapítvány, a másik pedig a Bihari Kokas Egyesület. Ezek működő szervezetek.

**Bagosi Lajosné** elmondta, az OÁZIS Alapítványról már hallott, nekik volt a településen egy kiállításuk.

**Balku Tamás** polgármester a kérdésre válaszolva elmondta, közterület fenntartással foglalkoznak. Megjegyezte, annyi információja van még, hogy az OÁZIS Alapítvány kapott valamilyen támogatást Majkától. Közölte, az OÁZIS Alapítvány tud segíteni eszközökkel. A Bihari Kokas Egyesület tulajdonképpen egy sportegyesület, aki-airsoftokat népszerűsít. Náluk nem biztos, hogy ezt kellene népszerűsíteni, hanem valami mást. Körbe járja a témát és tájékoztatni fog mindenkit, hogy milyen lehetőségek lennének. Ezek a szervezetek azt ígérték, hogy teljes egészében tudnak eszközöket adni, viszont embereket nem.

**Bagosi Lajosné** megkérdezte, honnan lesz ember?

**Balku Tamás** polgármester elmondta, van is ember rá és lesz is. Véleménye szerint ezeket kellene erősíteni, ő a decentralizáció mellett van, több mindenkinek adjanak több munkát. Most is csinálják az emberek. Leszögezte, az tény, hogy kevesen vannak, akik ebben részt akarnak venni. Azt látja, hogy ha egy kicsit segítenek, akkor menne ez a dolog.

**Bagosi Lajosné** megkérdezte, ebbe a szövetkezetbe akkor miből fog adni, ha belép, mint tag?

**Balku Tamás** polgármester kijelentette, ehhez semmi köze az egészhez, mivel nem tagként lép be, hanem csak a segítségét ajánlotta fel.

**Bagosi Lajosné** véleménye szerint ez az önkormányzatnak elég sok pénzébe fog kerülni.

**Balku Tamás** polgármester megkérdezte, ezt mire alapozza Bagosi Lajosné?

**Bagosi Lajosné** közölte, ha a feladatellátás átadásra került a pénzzel együtt, akkor az önkormányzatnak alig marad valami.

**Balku Tamás** polgármester elmondta, ha a feladatot az önkormányzat végzi, az ugyanaz. Csak az a baj, hogy az önkormányzatnál nincs, aki végezze. Az rendben van, hogy itt elmondják, hogy csinálják, de nem csinálja senki, nincs rá ember. Az a legnagyobb baj, hogy az önkormányzatnál nincsen, aki ezt elvégezze.

**Harangi Csilla** alpolgármester megjegyezte, innen mindig mennek maszekolni az emberek.

**Balku Tamás** polgármester előadta, arra nem lát reális esélyt, hogy a már meglévő szociális szövetkezettel együtt tudjanak működni.

**Bagosi Lajosné** megkérdezte, a szociális szövetkezet által benyújtott kérelemre válaszlevél érkezett már?

**Balku Tamás** polgármester közölte, nem küldött válaszlevelet, mert meg akarta beszélni a képviselő-testülettel, hogy mi az, amit tudnának segíteni a szociális szövetkezetnek és mi az, amit ők várhatnak érte. Azt viszont részletesen meg kellene beszélni, hogy mit is várnak el a szociális szövetkezettől cserébe.

**Bagosi Lajosné** véleménye szerint a válaszlevélnek ez lett volna a lényege.

**Peténé Majoros Emese** jegyző ismertette, a testület arról hozott döntést, hogy támogatja a szociális szövetkezet együttműködésre irányuló kérelmét, a részletekről, szabályokról a testület külön döntést hoz.

**Bagosi Lajosné** megjegyezte, ha a kérelemre nem lett megírva a válaszlevél, akkor miről beszélnek.

**Herczeg Imre** megkérdezte, a kérelem benyújtásra került?

**Bagosi Lajosné** közölte, igen, a testület döntést is hozott róla. Megjegyezte, arról volt szó, hogy polgármester úr ír egy válaszlevelet.

**Balku Tamás** polgármester elmondta, az elírhatja, hogy támogatják a szociális szövetkezettel az együttműködést, de a részleteket meg kell beszélni.

**Bagosi Lajosné** előadta, beszéljék meg a részleteket, de akkor is kell a kérelemre valamit reagálni.

**Balku Tamás** polgármester közölte, mindenképpen bele kellene foglalni a levélbe azt is, hogy ők mit szeretnének.

**Peténé Majoros Emese** jegyző javasolta, hogy a részleteket beszéljék meg testületi ülésen Major József elnök úrral.

**Bagosi Lajosné** megjegyzete, szeptemberben úgy is lesz soros testületi ülésük.

**Balku Tamás** polgármester elmondta, akkor most maradjanak annyiban, hogy a válaszlevelet megírja, és meghívja Major Józsefet a szeptemberi testületi ülésre, ahol a részleteket megvitatják.

Megjegyezte, ha ezt támogatja a testület, akkor át kell majd beszélni, hogyan alakítsák majd át. Elmondta, nyilván vannak tervei ezzel kapcsolatban, amiket a támogatást követően kidolgoz. Mivel a napirendi ponthoz további kérdés nem érkezett, így megkérdezte, támogatja-e a testület a Napraforgó-Home Időseket és Fogyatékosokat Ellátó Szociális Szövetkezetbe történő belépést?

**Bagosi Lajosné** megkérdezte, akkor az önkormányzat a másik szövetkezetbe is tag marad?

**Balku Tamás** polgármester a kérdésre válaszolva igennel válaszolt.

Megkérdezte ismételten, ki az, aki támogatja, hogy a Napraforgó-Home Időseket és Fogyatékosokat Ellátó Szociális Szövetkezetbe tagként belépjen? Megjegyezte, ezzel is a falu javát szolgálva.

Szavazáskor jelen volt 4 képviselő.

A képviselő-testület 3 igen, 1 nem szavazattal az alábbi határozatot hozta:

**73/2020. (VIII. 24.) Kt. határozat**

Bihardancsháza Község Önkormányzatának Képviselő-testülete megismerte és megtárgyalta a Napraforgó-Home Időseket és Fogyatékosokat Ellátó Szociális Szövetkezet (székhely: 4064 Nagyhegyes, Táncsics Mihály utca 34., Cg. 09-02-000654, adószám: 14712508-2-09) alapszabályát és elhatározta, hogy tagként be kíván lépni a Szövetkezetbe.

Bihardancsháza Község Önkormányzatának Képviselő-testülete felhatalmazza a polgármestert, hogy a Szövetkezet tagfelvételi kérelmet aláírja és benyújtsa a Szövetkezet Közgyűlése elé, valamint megtegye a szükséges előkészületeket, pénzbeli hozzájárulást befizesse, a Közgyűlésen részt vegyen, illetve a szociális szövetkezet alapszabálya elfogadásában közreműködjön.

Bihardancsháza Község Önkormányzatának Képviselő-testülete megbízza a polgármestert, hogy a Napraforgó-Home Időseket és Fogyatékosokat Ellátó Szociális Szövetkezetérintő további teendőkben munkáját az alapszabályban rögzítettek alapján ellássa.

**Határidő:** azonnal

**Felelős:** polgármester

**Balku Tamás** polgármester megkérdezte Bagosi Lajosnétól, hogy van-e valamilyen érve, hogy mi az, amiért nem támogatta a szociális szövetkezetbe való belépést? Megjegyezte, úgy érzi, hogy megint megy az akadályoztatás.

**Bagosi Lajosné** közölte, nem akadályoztatásképpen szavazott nemmel.

**Balku Tamás** polgármester megkérdezte, miért szavazott akkor nemmel?

**Bagosi Lajosné** elmondta, továbbra is az a véleménye, hogy ez az önkormányzatnak sok pénzébe fog kerülni.

**Balku Tamás** polgármester közölte, van egy nem jól működő szociális szövetkezet, ami nem is a falu javát szolgálta és még az önkormányzatnak is sokba került. Ez akkor fel sem merült senkiben. Most, amikor úgy próbálják csinálni, hogy mindenkinek jó legyen és ha az önkormányzatnak kerül is valamennyibe, de annyiba semmiféleképpen nem fog kerülni, mint az előző. Ezzel próbálnák a falu javát szolgálni, megkérdezte, akkor mi az oka annak, hogy Bagosi Lajosné nemmel szavazott?

**Bagosi Lajosné** megjegyezte, nem tudja, hogy ez mennyiben fogja a falu javát szolgálni. Nem tudja mit ért azon, hogy a falu javát szolgálni.

**Balku Tamás** polgármester közölte, azt érti, ha már néhány főnek tudnak plusz munkát és pluszt pénzt adni és tudnak egy szociális boltot üzemeltetni, amivel a falusiak jól járnak. A közterületeket rendben tudják tartani úgy, hogy a fű mindenhol olyan lenne, mint a pázsit.

**Bagosi Lajosné** megjegyezte, erre kíváncsi lenne. Nem látja értelmét a szociális boltnak, mivel ennek az egy boltnak is annyi a forgalma, amennyi.

**Balku Tamás** polgármester közölte, ez elhangzottakhoz ennek semmi köze nincs. Kihangsúlyozta, már évekkel ezelőtt azt képviselte, hogy ilyen kis településen szükség van egy szociális boltra. Ha nem profitorientált egy vállalkozás, csak minimális árrést terveznek, akkor nyilván a lakosság jobban jár, mert olcsóbban jut hozzá az áruhoz.

**Bagosi Lajosné** megjegyezte, Bihartordán is bezárták a szociális boltot, ott sem jött be.

**Balku Tamás** polgármester ellenpéldaként felhozta, hogy a nyírségben több működő szociális bolt is van.

**Bagosi Lajosné** véleménye szerint ott más az emberek hozzáállása. Kijelentette, ezzel kapcsolatban egy kicsit szkeptikus.

**Balku Tamás** polgármester megkérdezte, amikor a másik szociális szövetkezetet kellett megalakítani, akkor nem volt szkeptikus?

**Bagosi Lajosné** kijelentette, a másik szociális szövetkezet megalakítása kötelező volt.

**Balku Tamás** polgármester közölte, nem volt kötelező.

**Bagosi Lajosné** elmondta, az önkormányzat nem is akart szociális szövetkezetet létrehozni, de kötelezték rá.

**Harangi Csilla** alpolgármester megkérdezte, mennyibe került az önkormányzatnak?

**Bagosi Lajosné** a kérdésre válaszolva közölte, semmibe nem került.

**Herczeg Imre** véleménye szerint a szociális szövetkezet sokba került az önkormányzatnak. Megkérdezte, mennyi pénz van a számláján?

**Balku Tamás** polgármester közölte, kb. 4 M Ft.

**Harangi Csilla** alpolgármester megjegyezte, a szociális szövetkezettel együtt kellene tudni működni, de így nem tudnak.

**Balku Tamás** polgármester elmondta, ezek a dolgok mindig azt bizonygatják benne, hogy nem tudnak túl lépni bizonyos dolgokon. Ők már rengeteg gesztus tettek, a másik oldaltól pedig mindig csak a negatívumot kapják vissza. Bagosi Lajosnénak megjegyezte, hogy ez nem fog menni hosszú távon. Egyáltalán elgondolkoztak-e azon, hogy miért is van ez így? Az, hogy valaki direkt kárt okoz másnak, az önkormányzatnak, a falunak. Kihangsúlyozta, ezt nem fogja tűrni. Azt gondolja, az, hogy már most ott tartanak, hogy szándékos károkozás van, ez már nagyon kemény. Most Bagosi Lajosné megint arról tett bizonyságot, hogy nem ész érvek alapján döntött. Ez így nem fog menni, ezt így nem lehet csinálni. Ha ezt így akarják, akkor azon lesz, hogy minden olyan dolgot, ami eddig volt, az ehhez vezető hidakat felégeti. Az nem megy, hogy ők a hidakat javítgatják és átjön az ellenség és hátba támadja őket.

**Bagosi Lajosné** kijelentette, nem ellenséget kell keresni.

**Balku Tamás** polgármester elmondta, nem így kellene, ha nem lenne szándékos károkozás. Azon, ki hogyan gondolkodik, meg ki mit gondol helyesnek, ezen már túl vannak. Itt már a tettlegeségig fajult a dolog. Ott tartanak, hogy van olyan, aki konkrétan kárt akar okozni az az önkormányzatnak, ezáltal a településnek. Ezt nem fogja hagyni, sőt drasztikusan fog ellene fellépni, ha ez továbbra is fennáll. Ez volt az utolsó, hogy ezt megengedte. Amíg ő itt van, nem fogja hagyni. Nagyon sok nézeteltérés volt már, de ilyen még soha nem fordult elő.

Véleménye szerint ezt az ellenségeskedést még most kell befejezni. Úgy gondolja, hogy a jelenlegi helyzetben egy nagyon pozitív dolog, hogy próbálnak egymás mellett valamit megoldani.

Megjegyezte, azt Bagosi Lajosné is tudja, hogy ha hárman nemmel szavaznak, akkor nincs megszavazva a szociális szövetkezettel való együttműködés. De nem ezt akarják. Azt akarják, hogy az a gondolkodásmód, amit a másik fél képvisel, az is érvényesüljön. Azt nem tudja tolerálni, hogy csak a másik oldalban keresik a hibát és bántják a másikat. Nagyon szeretné, ha lecsendesedne a helyzet.

**Bagosi Lajosné** kijelentette, ő nem is volt ellenséges soha senkivel.

**Balku Tamás** polgármester közölte, ezt Bagosi Lajosnénak kell képviselni a túloldalon. Véleménye szerint Bagosi Lajosnénak nagyon nagy felelőssége van ebben.

**Bagosi Lajosné** elmondta, ő soha nem uszított senkit a másik ellen. Soha nem mondta senkinek, hogy hogyan nyilatkozzon, kinek mit mondjon. Ezt mindenképpen megbeszélik.

**Harangi Csilla** alpolgármester kihangsúlyozta, jó lenne, ha tudnának együtt dolgozni.

**Balku Tamás** polgármester véleménye szerint ezzel a szociális szövetkezettel, ami jelenleg van, nem volt semmi megoldva.

**Bagosi Lajosné** kihangsúlyozta, senki nem akar a falunak rosszat.

**Balku Tamás** polgármester megjegyezte, ezt hagyják inkább. Kihangsúlyozta, azt szeretné, ha ez az ellenségeskedés lezárulna és úgy csinálnák, hogy mindenki engedje el, amihez eddig ragaszkodott és csinálják úgy, ahogy szeretnék. Még csak nem is kell egyet érteni. Megy az önkormányzat részéről is, megy a másik részről is. Majd a számok megmutatják, hogy ez működik, vagy nem működik. Ő lesz a legelső, ha nem működik, akkor elismeri, hogy igaza volt annak, aki így gondolta. Ekkor feláll és arrébb megy. Amíg nem próbálják meg, addig nem tudják meg hogyan fog működni a szociális szövetkezet.

**Bagosi Lajosné** felvetette, amikor a szövetkezeti közgyűlés volt, akkor miért nem mondta el polgármester úr, hogy mi az elképzelése, miben szeretné, hogy közreműködjön a szociális szövetkezet. Olyan szépen felsorolásra került, mik az elképzelései a szociális szövetkezet működésével kapcsolatban, a fűnyírástól kezdve mindent elmondott.

**Balku Tamás** polgármester elmondta, nem is akarta felvetni ezeket a dolgokat a közgyűlésen, mivel nem lát rá garanciát, esélyt, hogy ez így ebben a formában működne. A régi szociális szövetkezet profi a palántanevelésben, ezt továbbra is rájuk bízza.

Véleménye szerint csinálják külön-külön. Egy dolgot kér, az pedig az, hogy nem bántsák egymást és ne okozzanak egymásnak kárt. Csinálják úgy, hogy mindenkinek jó legyen.

Kihangsúlyozta, bízik benne, hogy ez a helyzet konszolidálódik. Megjegyezte, ez a sok negatív dolog elveszik az energiájukat.

**3./ Különfélék:**

/Szóbeli előterjesztés alapján./

* **Tájékoztatás**

**Balku Tamás** polgármester tájékoztatta a testületet, hogy a szálláshely pályázat I. mérföldkövét szeptember közepéig teljesíteni kellene. Véleménye szerint az egész projekt költségvetése alul lett tervezve. Ha egy kicsi pluszt kell hozzátenni, azt meg tudják oldani.

További kérdés, hozzászólás nem volt, így Balku Tamás polgármester 13 óra 59 perckor az ülést bezárta.

K.m.f.

**Balku Tamás**  **Peténé Majoros Emese**

polgármester jegyző